Oľga Feldeková

Oľga Feldeková (rod. Lukáčiová; * 28. marec 1943, Martin† 6. december 2025, Bratislava) bola slovenská prozaička, novinárka, scenáristka, dramaturgička a glosátorka, manželka spisovateľa Ľubomíra Feldeka.

 Životopis 
Vyrastala v Tvrdošíne. Po maturite na Jedenásťročnej strednej škole v Trstenej rok pracovala v Tesle v Nižnej, potom študovala žurnalistiku na Filozofickej fakulte Univerzity Komenského v Bratislave, ktorú absolvovala v roku 1966.Oľga Feldeková. In:  V rokoch 19771983 bola redaktorkou Nového slova mladých, potom pracovala ako scenáristka a dramaturgička Slovenského filmu. Okrem vlastnej tvorby sa tiež venovala prekladaniu z poľštiny. Bola jednou zo stabilne účinkujúcich glosátorov v humoristickej relácii Sedem (TV JOJ) – v minulosti Sedem s.r.o (TV Markíza).

Prechodne žila v Prahe, neskôr v Bratislave. S manželom, básnikom Ľubomírom Feldekom, mali päť detí.

Dňa 6. decembra 2025 sa v slovenských médiách rozšírila správa o jej úmrtí, o ktorej informovala agentúra TASR. Táto správa bola však neskôr dementovaná jej manželom Ľubomírom Feldekom, ktorý pre Denník N povedal, že Oľga Feldeková bola tri dni v umelom spánku, avšak už sa prebrala a je pri vedomí. TASR však vo svojom vyjadrení o úmrtí neskôr doplnila, že aj syn, Martin Feldek potvrdil jej úmrtie. Neskôr aj Denník N túto informáciu potvrdil s vysvetlením, že Ľubomír Feldek jej smrť nedokázal ešte spracovať, a bol v domnení, že žije.

 Tvorba 
Pre deti začala písať počas vysokoškolského štúdia. Jej prvou väčšou prácou bola próza Prvé lásky, ktorú publikovala v Pionierskych novinách v ročníku 1965/66. Knižne debutovala knižkou-hračkou Dnes vám hráme v zlatom ráme (1974), ktorú napísala spolu s manželom. V roku 1975 samostatne vydala prozaickú zbierku Rozprávky pre dievčatko. Feldekovskou poetikou humoristického nonsensu vytvorila v nej niekoľko autorských rozprávok, ktoré svojou sujetovou nápaditosťou, lyrickým podložím a jazykovou kultivovanosťou patria k reprezentatívnym textom slovenskej nonsensovej autorskej rozprávky. Svoje ďalšie knihy – Sťahovanie na mieste (1976), Dievča a šťastie (1979) a Veverica (1985) – adresovala už dospelému čitateľovi, intelektuálny humor a lyrizujúci výraz, prostredníctvom ktorých zareagovala na medziľudské vzťahy, však aj v nich tvorí podstatu jej poetologického inštrumentária.

 Dielo 

 Próza 
 1965 – Prvé lásky (In: Pionierske noviny, roč. 1965/66)
 1974 – Dnes vám hráme v zlatom ráme (spolu s Ľ. Feldekom)
 1976 – Sťahovanie na mieste, próza pre dospelých
 1979 – Dievča a šťastie, próza pre dospelých
 1978 – Rozprávky pre dievčatko, zbierka krátkych próz pre deti
 1985 – Veverica, próza pre dospelých, novela
 1997 – Svet je aj inde (spoluautor Ľubomír Feldek)
 2003 – Poviedky, výber poviedok
 2013 – Kým som šťastný

 Rozhlasové rozprávkové hry 
 1977 – O viole Viole a sláčiku Jaroslavovi
 1977 – O kohútikovi a sliepočke
 1977 – O vlkovi, čo si dal šiť čižmy

 Eseje 
 2005 – Niekedy spávam v okuliaroch, aby som lepšie videla na sen, zbierka fejtónov
 2006 – Tajomstvo Sloveniek, zbierka fejtónov

 Preklady 
 1968 – Konstanty Ildefens Gałczyński: Mlynček na kávu (spolu s Ľ. Feldekom)

 Referencie 

 Literatúra 
 Noge, Július: Podoby súčasnej slovenskej poviedky pre mládež. Zlatý máj, 19, 1975, č. 9, s. 600 – 603.
 Sliacky, Ondrej a kol.: Slovník slovenských spisovateľov pre deti a mládež. LIC, Bratislava 2005.

 Iné projekty 

 Externé odkazy 



Kategória:Osobnosti z Martina
Kategória:Slovenskí spisovatelia
Kategória:Slovenskí prozaici
Kategória:Slovenskí rozhlasoví scenáristi
Kategória:Slovenskí filmoví dramaturgovia
Kategória:Slovenskí prekladatelia
Kategória:Slovenskí novinári
Kategória:Slovenskí humoristi
Kategória:Ženy v slovenskej literatúre
Kategória:Absolventi Filozofickej fakulty Univerzity Komenského v Bratislave